Την παραίτηση του προέδρου και γενικού διευθυντή του Αθηναϊκού-Μακεδονικού Πρακτορείου Ειδήσεων, Μιχάλη Ψύλου, ζητάει η Νέα Δημοκρατία. Αφορμή αποτέλεσε δημοσκόπηση που δημοσίευσε το ΑΠΕ, επικαλούμενο κυβερνητικές πηγές και στην οποία φέρεται η αξιωματική αντιπολίτευση να προηγείται με βραχεία κεφαλή της Κουμουνδούρου στην περιφέρεια της Δυτικής Μακεδονίας.

"Το Αθηναϊκό – Μακεδονικό Πρακτορείο Ειδήσεων απέδειξε σήμερα, για μια ακόμη φορά, ότι λειτουργεί μόνο ως φερέφωνο του Μεγάρου Μαξίμου. Ο ξεπεσμός του στα αχνάρια της Ε.Ρ.Τ. δεν έχει προηγούμενο. Ο πρόεδρος και γενικός διευθυντής του Πρακτορείου κ. Μιχάλης Ψύλος, υπόλογος για το θλιβερό αυτό κατάντημα, δεν δικαιούται να παραμείνει ούτε μια μέρα παραπάνω στη θέση του. Το Πρακτορείο ανήκει στο Ελληνικό Δημόσιο, πληρώνεται από τον Έλληνα φορολογούμενο πολίτη και δεν μπορεί να λειτουργεί ως παραμάγαζο κανενός". Υ.Γ. Αναμένουμε άμεσα από το Α.Π.Ε. – Μ.Π.Ε. να δώσει στη δημοσιότητα τη δημοσκόπηση που επικαλείται. Σε διαφορετική περίπτωση ας μεταφέρει την έδρα του στο Μέγαρο Μαξίμου”, τόνισε, σε ανακοίνωσή της, η οδός Πειραιώς.

Χωρίς να αναφέρεται καν στην εταιρεία που πραγματοποίησε τη δημοσκόπηση ή στο δείγμα που αυτή πραγματοποιήθηκε, το Αθηναϊκό-Μακεδονικό Πρακτορείο Ειδήσεων ανέφερε, στο δημοσίευμά του, πως στο Μέγαρο Μαξίμου έχουν γίνει γνωστά "αποτελέσματα δημοσκόπησης που ανιχνεύει το πολιτικό τοπίο σε μια "δύσκολη" για την κυβέρνηση, Περιφέρεια -αυτήν της Δυτικής Μακεδονίας”.

Επικαλούμενο πληροφορίες, το ΑΠΕ-ΜΠΕ υποστήριξε πως η δημοσκόπηση πραγματοποιήθηκε μετά το πρόσφατο περιφερειακό συνέδριο και αποτυπώνει και την επίδραση που αυτό είχε στην τοπική κοινωνία. "Σύμφωνα με πληροφορίες, στην ερώτηση για την πρόθεση ψήφου, η Νέα Δημοκρατία έχει πολύ μικρό προβάδισμα, στα όρια του στατιστικού λάθους...Στο καθιερωμένο ερώτημα, ποιον θεωρείτε καταλληλότερο για πρωθυπουργό της χώρας, ένας στους δύο απαντά "κανέναν από τους δύο" (σ.σ. τους κ.κ. Τσίπρα και Μητσοτάκη). Από εκείνους όμως που επιλέγουν έναν από τους δύο πολιτικούς, ο Αλ. Τσίπρας προηγείται με βραχεία κεφαλή”, ανέφερε το δημοσίευμα του ΑΠΕ.

Δημήτρης Γκάτσιος